กรุงไทย ลดดอกเบี้ย ช่วยน้ำท่วม
กรุงไทยลดดอกเบี้ยสินเชื่อบ้านให้ลูกค้า จ.เพชรบุรี และประจวบคีรีขันธ์ที่ถูกน้ำท่วม
8 พ.ย. 2559

กรุงไทยลดดอกเบี้ยสินเชื่อบ้านให้ลูกค้า จ.เพชรบุรี และประจวบคีรีขันธ์ที่ถูกน้ำท่วม
นายลือชัย ชัยปริญญา ผู้ช่วยกรรมการผู้จัดการใหญ่อาวุโส สายงานกลยุทธ์และผลิตภัณฑ์รายย่อยธนาคารกรุงไทย เปิดเผยว่า ธนาคารออกมาตรการช่วยเหลือลูกค้าสินเชื่อเพื่อที่อยู่อาศัยที่ได้รับผลกระทบจากปัญหาอุทกภัยใน จ.เพชรบุรี และประจวบคีรีขันธ์ ด้วยการลดอัตราดอกเบี้ยให้ลูกค้าเป็นเวลา 1 ปี
ทั้งนี้ ธนาคารจะไม่คิดดอกเบี้ยและให้ชำระเงินต้นเพียงล้านละ 1,000 บาท เป็นเวลา 3 เดือน จากนั้นปรับลดอัตราดอกเบี้ยลงอีก 0.25% ต่อปี ในเดือนที่ 4-12 โดยลูกค้าสินเชื่อเพื่อที่อยู่อาศัยที่ได้รับผลกระทบจากปัญหาอุทกภัยสามารถยื่นขอลดดอกเบี้ยได้ที่สาขาที่มีบัญชีเงินกู้ได้ตั้งแต่วันนี้-31 ม.ค. 2560
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ลูกค้าสินเชื่อบ้านไม่ว่าจะเป็นรายย่อยหรือผู้ประกอบธุรกิจที่ได้รับผลกระทบจากน้ำท่วมจนกระทบกับการชำระหนี้ สามารถเข้ามาเจรจาขอผ่อนผันได้ ซึ่งธนาคารมีแนวทางให้ความช่วยเหลืออยู่ เช่น พักชำระหนี้และยืดระยะเวลาผ่อนชำระ